SKRIFTLIG FORESPØRGSEL E-1412/02

af Bart Staes (Verts/ALE) til Kommissionen

(23. maj 2002)

Om: Forretning udelukkende for EU-tjenestemænd i Bruxelles

For nylig lod kommissionsmedlem Kinnock i Wetenschapsstraat i Bruxelles åbne en forretning, der udelukkende er beregnet for europæiske tjenestemænd. Der er tale om en etablering af firmaet Delhaize, som efter offentligt udbud helt klart fremkom som den bedste. Ifølge avisartikler er forretningen udelukkende beregnet til europæiske tjenestemænd, vejledningerne og anvisningerne er tosprogede fransk/engelsk, og fransk er det fremherskende sprog. Generelt tilbyder forretningen et relativt stort sortiment af luksusvarer.

Kan Kommissionen oplyse, om tosprogetheden i Bruxelles ifølge den belgiske grundlov vil finde anvendelse i dette EU-supermarked i Wetenschapsstraat i Bruxelles?

Kan Kommissionen oplyse, om europæiske tjenestemænd virkelig har behov for en specielt til dem indrettet butik i stedet for ligesom millioner af andre indbyggere i Bruxelles også at kunne få tilfredsstillet deres behov med det normale udbud i denne multikulturelle verdensby? Med andre ord, hvilken merværdi tilbyder denne forretning EU-tjenestemændene?

Er Kommissionen enig i det faktum, at denne form for eksklusive forretninger ikke lukker kløften mellem Europa og dens borgere, men snarere gør den større og dermed generelt giver et yderst negativt billede i Europa?

Svar afgivet på Kommissionens vegne af Neil Kinnock

(19. juli 2002)

Angående Kommissionens holdning til spørgsmålet om tosprogethed henviser denne det ærede medlem til svaret på hans mundtlige spørgsmål H-359/02 fremsat i Parlamentets spørgetid i junisamlingen 2002(1).

Der har eksisteret en forretning for tjenestemændene ved Kommissionen og de øvrige institutioner i Bruxelles i mange år, først i Berlaymont-bygningen og derefter i Kommissionens bygning i Rue de la Science/Wetenschapsstraat nr. 27. Det forhold, at adgangen til forretningen er begrænset, skyldes udelukkende identitets- og sikkerhedsbestemmelser, og ikke eksklusivitet. Forretningen kan derfor bruges af de ansatte ved alle EU-institutioner, parlamentsmedlemmerne og deres assistenter, ansatte ved EU's faste repræsentationer og ambassader, akkrediterede journalister og ansatte ved visse andre institutioner som f.eks. Eurocontrol.

Som det ærede medlem vil vide, er de fleste af Kommissionens bygninger i Bruxelles og de andre institutioners arbejdspladser beliggende i nærheden af Rue de la Loi/Wetstraat og Rue Belliard/Belliardstraat, hvor der er begrænsede indkøbsmuligheder. Derfor er Kommissionen fortsat af den mening, at det er i personalets og institutionernes interesse, at der findes en forretning i området.

I 2000 besluttede Kommissionen på grundlag af de konklusioner af peer-gruppens undersøgelser, som blev sendt til Parlamentet, at den ikke burde bruge sit eget personale til forretningens drift. Derfor blev driften af personaleforretningen sendt i udbud.

Efter afslutningen af udbudsproceduren blev kontrakten om driften af forretningen tildelt S.A. Delhaize, som havde foreslået at modernisere og genudstyre butikken for egen regning og efter deres City-supermarkedskoncept. Delhaize overtog driften af butikken i januar 2002, og renoveringsarbejdet blev afsluttet i april 2002. Det skal bemærkes, at Delhaize betaler et fast beløb til Kommissionen, der skal dække infrastrukturomkostningerne.

Butikken er et lille supermarked af typen Delhaize City, som har samme produktassortiment som det, der tilbydes i et normalt supermarked, og ledelsen har ingen planer om at sælge hvad det ærede medlem beskriver som luksusvarer til et eksklusivt klientel.

Af disse grunde er Kommissionen ikke enig i den konklusion, det ærede medlem fremsætter i sit spørgsmål.

(1) Skriftligt svar af 11.6.2002.